ประเดิมอี-เพย์เมนต์จ่ายให้เด็กแรกเกิด
กรมบัญชีกลางได้ฤกษ์จ่ายผ่านอี-เพย์เมนต์ เงินอุดหนุนเพื่อการเลี้ยงดูเด็กแรกเกิด รอบแรกกว่า 5.64 หมื่นราย กว่า 22.6 ล้านบาท
10 ก.ย. 2559

กรมบัญชีกลางได้ฤกษ์จ่ายผ่านอี-เพย์เมนต์ เงินอุดหนุนเพื่อการเลี้ยงดูเด็กแรกเกิด รอบแรกกว่า 5.64 หมื่นราย กว่า 22.6 ล้านบาท
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้นำร่องจ่ายเงินอุดหนุนเพื่อการเลี้ยงดูเด็กแรกเกิด ผ่านระบบสวัสดิการสังคมตามโครงการอี-เพย์เมนต์ของรัฐบาลเป็นโครงการแรกไปแล้ว เมื่อวันที่ 9 ก.ย.ที่ผ่านมา
สำหรับเงินรอบแรกที่ได้จ่ายไปมีจำนวน 5.64 หมื่นราย เป็นเงินประมาณ 22.6 ล้านบาท และในรอบสองจะจ่ายอีกครั้งภายในเดือน ก.ย.นี้เช่นกัน ส่วนที่เหลืออีกจำนวน 1.8 หมื่นคน เป็นเงินประมาณ 7.2 ล้านบาท อยู่ระหว่างตรวจสอบข้อมูลและต้องแก้ไขปรับปรุงให้เรียบร้อยก่อน และตั้งแต่เดือน ต.ค.นี้ จะได้รับเป็นเดือนละ 600 บาท จนเด็กอายุครบ 3 ขวบบริบูรณ์
"นอกจากนี้ กรมบัญชีกลางได้เตรียมการจ่ายเงินสวัสดิการอื่นๆ เช่น เบี้ยยังชีพผู้สูงอายุและผู้พิการมีจำนวนกว่า 9 ล้านคน คาดว่าในเดือน ม.ค. 2560 กรมบัญชีกลางจะสามารถจ่ายเงินให้กับผู้สูงอายุและผู้พิการของเทศบาลเมืองพัทยาที่มีประมาณ 8,000 คน ผ่านระบบสวัสดิการสังคมได้ก่อนเป็นลำดับแรก" นายมนัส กล่าว
ทั้งนี้ กรมบัญชีกลางได้จัดทำระบบการจ่ายเงินสวัสดิการสังคม เพื่อให้สามารถรองรับการจ่ายเงินสวัสดิการให้แก่ผู้มีสิทธิ โดยวิธีการโอนเงินเข้าบัญชีเงินฝากธนาคาร และได้มีการประสานความร่วมมือจากกรมกิจการเด็กและเยาวชนในด้านการจัดทำข้อมูล และกรมการปกครองในด้านการตรวจสอบความถูกต้องของข้อมูลดังกล่าว เพื่อให้สามารถจ่ายเงินให้กับผู้มีสิทธิได้ตรงตัว ไม่ซ้าซ้อน โดยโอนเงินเข้าบัญชีเงินฝากธนาคารของผู้มีสิทธิโดยตรง พร้อมกันทั่วประเทศ ในอัตราเดือนละ 400 บาท ให้ครบทุกคน ภายในเดือน ก.ย.นี้แน่นอน